পল্লী হিমাগার দখল  প্রতারক রাসেল চৌধুরী জয়পুরহাট মেসার্স পল্লী হিমাগারের কাগজপত্র  জাল করে নিজেকে এমডি পরিচয়ে হঠাৎ করে হিমাগারটি দখল করেন। কেবল দখলই নয়, তিনি হিমাগারটির ৫% শেয়ার বিক্রি করে ৩৫ লাখ টাকা হাতিয়ে নিয়েছেন।  সূত্র মতে ঢাকার টিপু সুলতান রোডের বাসিন্দা মো. মোশাররফ হোসেন গত ২১-৭-১৯৯৭ তারিখে জয়পুরহাটের কালাই থানার কালাই গোপীনাথপুর গ্রামে ৩.৫৬ শতাংশ জমি ক্রয় করে লোকাল শাখা অফিস মতিঝিল থেকে ৩৯৭০০,০০০ টাকা ঋণ নিয়ে মেসার্স পল্লী হিমাগার প্রতিষ্ঠা করেন। এর রেজি. নং ৩২৭৬১। গত ফেব্রুয়ারি ২০০৮ সালে এসে তিনি হিমাগারটি শেয়ারে হস্তান্তরের ঘোষণা দিয়ে জনৈক আবদুল কাদের ও আবদুল হান্নানের  সঙ্গে চুক্তিবদ্ধ হন। তারা হিমাগারটি ক্রয়ের সিদ্ধান্তে ২ কোটি টাকা দর নির্ধারণ করে ২টি চেকের মাধ্যমে ৬০ লাখ টাকা দেন। কিন্তু চেক দুটি ব্যাংক জমা দেয়ার পর ডিজঅনার হলে আবদুল কাদের ও আবদুল মান্নান হিমাগারটি দখল ত্যাগ করে প্রকৃত মালিককে বুঝিয়ে দেন। এ সময় রাসেল চৌধুরী ওরফে অধ্যক্ষ হারুন-উর রশীদ ছিলেন কাদের সাহেবের একজন কর্মচারী। সে কারণে তিনি হিমাগারটির কাগজপত্র সম্পর্কে জ্ঞাত হন। পরে তার নামে শেয়ার ক্রয়ের জাল কাগজপত্র তৈরি করে সেগুলো জয়েন্ট স্টক কোম্পানিতে জমা দিয়েই জয়পুরহাটে গিয়ে হিমাগারটি দখল করে নেন। মালিক  মোশাররফ হোসেন এ খবর পেয়ে দ্রুত জয়পুরহাট ছুটে যান এবং রাসেল চৌধুরীর বিরুদ্ধে মামলা দায়ের করেন। পরে প্রশাসনিক সহযোগিতা নিয়ে হিমাগারটি নিজ দখলে নেন।